Σκοπός της απόφασης είναι να παρέχει την πλήρη στήριξη της Ευρωπαϊκής Ένωσης (ΕΕ) όσον αφορά την αποτελεσματική εφαρμογή του προγράμματος δράσης του Οργανισμού Ηνωμένων Εθνών (ΟΗΕ) και του Διεθνούς Νομικού Μέσου Επισήμανσης για την αντιμετώπιση του λαθρεμπορίου φορητών όπλων* και ελαφρού οπλισμού* (SALW). Αυτό αποσκοπεί στην ενίσχυση της παγκόσμιας, περιφερειακής και εθνικής ασφάλειας και στην προώθηση της βιώσιμης ανάπτυξης. Πιο συγκεκριμένα, η απόφαση στηρίζει: μακρόπνοες παγκόσμιες εξελίξεις της πολιτικής όσον αφορά την εφαρμογή του προγράμματος δράσης· την αποτελεσματική εθνική και περιφερειακή εφαρμογή του προγράμματος δράσης και του Διεθνούς Νομικού Μέσου Εντοπισμού· πολιτικές και προγράμματα ελέγχου των SALW που συνεκτιμούν τη διάσταση του φύλου. Η συνεισφορά της ΕΕ στην τέταρτη διάσκεψη επισκόπησης (RevCon4) των Ηνωμένων Εθνών, του 2024, του προγράμματος δράσης για τα φορητά όπλα συνίσταται στα ακόλουθα: να προωθεί τις παγκόσμιες πολιτικές και δεσμεύσεις μέσα από: την παροχή στήριξης σε διαδικτυακές συζητήσεις στρογγυλής τραπέζης εμπειρογνωμόνων για την ανάπτυξη συστάσεων σχετικά με τον έλεγχο των SALW, τη διοργάνωση πέντε διήμερων περιφερειακών συνεδριάσεων για τον προσδιορισμό των προκλήσεων περιφερειακού ενδιαφέροντος που σχετίζονται με τα SALW, για τη συζήτηση των περιφερειακών προτεραιοτήτων για τη RevCon4 και την εξέταση των εθνικών εκθέσεων, την κάλυψη των δαπανών ταξιδιού και διαμονής για έως 15 συμμετέχοντες για την παρουσία τους στη RevCon4, την ενίσχυση της συμμετοχής της κοινωνίας των πολιτών, περιλαμβανομένης της προώθησης της Παγκόσμιας Εβδομάδας Δράσης κατά της ένοπλης βίας· τη διασφάλιση της πλήρους και της αποτελεσματικής εφαρμογής του προγράμματος δράσης για τα φορητά όπλα και του Διεθνούς Νομικού Μέσου του, στη βάση των εθνικών και περιφερειακών προτεραιοτήτων, στόχων, στρατηγικών και σχεδίων δράσης, μέσα από: την αναβάθμιση του εργαλείου αξιολόγησης της θεματικής συλλογής για την εφαρμογή του ελέγχου των φορητών όπλων (MOSAIC), τη διοργάνωση σεμιναρίων, εργαστηρίων, συνεδριάσεων και συναντήσεων εργασίας στη Λατινική Αμερική, την περιοχή της Καραϊβικής, την περιοχή Ασίας-Ειρηνικού και την Αφρική, την αύξηση της συμμετοχής της κοινωνίας των πολιτών, μέσα από εκστρατείες, ανάπτυξη ικανοτήτων και υλικά με το βλέμμα στην πολιτική· την εμβάθυνση των πολιτικών που συνεκτιμούν τη διάσταση του φύλου και αφορούν τα φορητά όπλα καθώς και τα προγράμματα που συνάδουν με το θεματολόγιο για τις γυναίκες, την ειρήνη και την ασφάλεια, μέσα από: τη διοργάνωση σχετικών μαθημάτων, διαδικτυακών σεμιναρίων και περιφερειακών εργαστηρίων στη Λατινική Αμερική, την περιοχή της Καραϊβικής, την περιοχή Ασίας-Ειρηνικού και την Αφρική, την ενίσχυση της συμμετοχής της κοινωνίας των πολιτών, διαδίδοντας μια έκθεση σχετικά με τα επιτεύγματα και τα διδάγματά που αποκομίστηκαν δυνάμει των χρηματοδοτούμενων από την ΕΕ μέτρων για τις πολιτικές και τα προγράμματα συνεκτίμησης του φύλου, τη λειτουργία ψηφιακών εργαστηρίων και την εκπόνηση εργαλειοθήκης για την προώθηση συνεργιών μεταξύ των πολιτικών και των προγραμμάτων και του θεματολογίου για τις γυναίκες, την ειρήνη και την ασφάλεια όσον αφορά τα φορητά όπλα· τη στήριξη του Γραφείου Υποθέσεων Αφοπλισμού των Ηνωμένων Εθνών (UNODA) όσον αφορά την ευαισθητοποίηση, δραστηριοποίηση, προβολή και τις συμπράξεις. Ο Ύπατος Εκπρόσωπος της Ένωσης για θέματα εξωτερικής πολιτικής και πολιτικής ασφαλείας: είναι αρμόδιος να διασφαλίζει ότι εφαρμόζεται το έργο, το οποίο χρηματοδοτείται από την ΕΕ με προϋπολογισμό 4,5 εκατομμύρια ευρώ· υποβάλει έκθεση στο Συμβούλιο της Ευρωπαϊκής Ένωσης για την εφαρμογή της απόφασης, με βάση τακτικές εκθέσεις από την UNODA. Η UNODA αναλαμβάνει την τεχνική εφαρμογή του έργου, υπό την ευθύνη του ύπατου εκπροσώπου της Ένωσης για θέματα εξωτερικής πολιτικής και πολιτικής ασφαλείας.